recursal/SuperWikiNEXT-32B huggingface dataset:
לוגו עמותת ישפה
**עמותת יָשְׁפֵה - מרכז הכרויות לציבור הדתי בישראל** היא עמותה העוסקת בנושא הרווקות בקרב הציבור הדתי-לאומי. העמותה, שהוקמה בשנת 2000, מספקת כלים לפנויים ופנויות ליצירת הכרויות שיובילו לקשר רציני, ועוסקת בהעלאת הנושא לסדר היום הציבורי.

רקע
---

העמותה הוקמה בשנת 2000 על ידי חיים פלק, אז יו"ר הדור הצעיר במפד"ל, בעקבות פגישות ודיונים שקיימו רבנים ואישים שונים מקרב הציונות הדתית במטרה לתת מענה לתופעת הרווקות ההולכת ומתרחבת בציבור הדתי-לאומי. על חברי העמותה נמנים הרבנים חיים דרוקמן, צפניה דרורי, רצון ערוסי והרבנית יהודית שילת. לדברי ארי אנגלברג, שחקר את הנושא לצורך דוקטורט, העמותה היא אחת מערוצי השידוכים הפופולריים בקרב הציבור הדתי-לאומי.

פעילות
------

בעמותת 'ישפה' כ-200 מתנדבים העוסקים בהתאמת בני הזוג שפנו לעמותה. כל מועמד הפונה לעמותה ממלא שאלון התאמה בנוסף לריאיון עם אחד מהמתנדבים. הפרטים שהתקבלו מהראיון ומהשאלון מוזנים למאגר ממוחשב ארצי הנגיש אך ורק לרשת המתנדבים הארצית של העמותה, והם מבצעים את הקישור הראשוני בין בני הזוג. העמותה מציעה גם אפשרות של ליווי לאורך הקשר על ידי יועצת זוגית ומשפחתית. בנוסף מארגנת העמותה קורסים, ימי עיון וסדנאות שונות במטרה לספק כלים לבניית קשר זוגי ולהתמודדות עם החלטות. 

קבוצות אוכלוסייה נוספות הזוכות לטיפולה של 'ישפה' הם קבוצת האלמנים והגרושים המבקשים להינשא מחדש, חוזרים בתשובה וחילונים. העמותה מסייעת גם למכון 'למה לא' העוסק בהכרויות לפגועי נפש.

על פי פרסומי העמותה, נכון ל-2010 רשומים במאגריה למעלה מ-3,000 פנויים ופנויות, וכ-150 זוגות שהכירו דרך העמותה נישאו. 

בנוסף לפעילות המכוונת ליצירת הכרויות פועלים אנשי העמותה להעלאת הנושא לסדר היום הציבורי באמצעים מגוונים. העמותה פועלת בשיתוף פעולה עם גופים מרכזיים בציבור הדתי לאומי, בהם תנועת אמונה, סיעת הבית היהודי, תנועת ראש יהודי ופורטל האינטרנט כיפה.

תקציב עמותת ישפה מבוסס על תרומות ועל דמי רישום סמליים של המועמדים הפונים לעמותה.

בראש העמותה עומדת שירת מלאך שהחליפה את חיים פלק בשנת 2011.

קישורים חיצוניים
----------------

* 

* אתר האינטרנט הרשמי של ישפה
* ישפה, באתר "גיידסטאר ישראל"
* אסתי רמתי, מה שלא יעשה הזמן, יעשה השדכן, באתר ערוץ 7
* אפרת רוט הלוי, יש שכר לפעולתך - בארגון ישפה החליטו להילחם בנורמה: שדכנים מצליחים יקבלו תגמול כספי, אתר כיפה
* ישי פרידמן, אומנות השידוך - בארגון השדכניות ´ישפה´ מעוניינים לשדרג את המתנדבים. איך עושים את זה? סדנאות בפסיכודרמה וכתיבה יוצרת, אתר כיפה
* לבנה מושון, למה הם לא מתחתנים?(הקישור אינו פעיל), אתר הסתדרות המורים בישראל
* יצחק טסלר, הציבור הדתי-לאומי מתחיל להתמודד עם הגידול במספר הרווקות, באתר nrg‏
* הצעות הן לא הכל , אתר כיפה
* שירת מלאך, להתיר את סבך הקשר

הערות שוליים
------------

1. ↑  סימה זלצברג ועוז אלמוג, דפוסי בחירת בני זוג בחברה הדתית-לאומית   
 ראו גם מאמרו של חיים פלק: מניעות בשידוכין ומחשבות על פתרונן
2. ↑  נאוה סטולר, חוזר בתשובה מחפש בחורה דתית, אתר הצופה
3. ↑  אתר האינטרנט של 'למה לא'
**סטויאן דימיטרוב גאנֶב** (בבולגרית: **Стоян Димитров Ганев**‏; 23 ביולי 1955, פאזארג'יק, הרפובליקה העממית של בולגריה - 1 ביולי 2013, גריניץ' (אנ'), קונטיקט, ארצות הברית) היה פוליטיקאי, משפטן ודיפלומט בולגרי, אשר בין השנים 1991–1992 כיהן כשר החוץ וסגן ראש ממשלת בולגריה בממשלתו של פיליפ דימיטרוב. בין 1992–1993 כיהן כנשיא העצרת הכללית של האומות המאוחדות.

קורות חייו
----------

סטויאן גאנב נולד בפאזארג'יק. סיים תואר ראשון במשפטים באוניברסיטת סופיה ותואר שני באוניברסיטת מוסקבה תוך שהוא מתמחה במשפט חוקתי. בין השנים 1985–1989 הועסק כמרצה למשפט חוקתי באוניברסיטת סופיה. עוד הרצה על יחסים בינלאומיים מטעם קרן קונראד אדנאואר. גאנב נודע כמתנגד בולט לשלטון הקומוניסטי בבולגריה. לאחר סתיו העמים ונפילתו של טודור ז'יבקוב, נמנה עם מקימי מפלגת איחוד הכוחות הדמוקרטיים. בנובמבר 1991, עם הקמת ממשלתו של פיליפ דימיטרוב מונה לסגן ראש הממשלה ושר החוץ. בין השנים 1992–1993 כיהן כנשיא העצרת הכללית של האומות המאוחדות. עם סיום כהונתו המשיך גאנב להתגורר בארצות הברית. ביולי 2001 עם מינויו של סימאון סקסקובורגותסקי לראש ממשלה, מונה גאנב לראש לשכתו וכיהן בתפקיד עד מרץ 2002. בהמשך, שב לארצות הברית וכיהן כמרצה למשפטים באוניברסיטת ניו יורק ובאוניברסיטת בריג'פורט (אנ') בקונטיקט.

סטויאן גאנב נפטר ב-2013 מדימום מוחי לאחר מחלה ממושכת.

הערות שוליים
------------

1. ↑  מנהיגי בולגריה, באתר zarate.eu (באנגלית).
2. ↑  Bulgaria’s former foreign minister Stoyan Ganev dies at 57, באתר sofiaglobe.com (באנגלית).

|  |  |  |
| --- | --- | --- |
| **הקודם**:**ויקטור וולקוב** | **שר החוץ של בולגריה** 8 בנובמבר 1991 – 30 בדצמבר 1992 | **הבא**:**ליובן ברוב** |

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 4342 6934
* LCCN: no00039796
* VIAF: 31539595
* WorldCat: lccn-no00039796

 |
האובליסק בחזית כיכר הקונקורד ומאחוריו כנסיית מדלן ומלון קריון
האובליסק התאום בפתח מקדש לוקסור
**אובליסק לוקסור** (בצרפתית: **Obélisque de Louxor**) הוא אובליסק מצרי בגובה 23 מטר הניצב במרכזה של כיכר הקונקורד בפריז, צרפת. העמוד במקור היה ממוקם בפתח מקדש לוקסור במצרים.

היסטוריה
--------

2 אובליסקים זהים בני 3,300 שנה ניצבו פעם בפתח מקדש לוקסור. מוחמד עלי, שליט מצרים, הציע להעניק את שני האובליסקים כמתנה לצרפת בשנת 1829.

באוגוסט 1832, הספינה הצרפתית "ספינקס" הפליגה לאלכסנדריה כדי להעביר את האובליסק לפריז. הספינה יצאה ב-1 באפריל 1833 והגיעה לטולון ב-10 במאי. 

האובליסק הראשון הגיע לפריז ב-21 בדצמבר 1833. שלוש שנים לאחר מכן, ב-25 באוקטובר 1836, המלך לואי פיליפ פקד להניחו בכיכר הקונקורד.

האובליסק השני נותר במצרים, אף כי רשמית צרפת תבעה עליו בעלות. רק בשנות ה-90 של המאה ה-20, בתקופתו של הנשיא פרנסואה מיטראן, ויתרה עליו צרפת במחווה סמלית של שלום.

מבנה
----

האובליסק, עמוד גרניט צהוב, ניצב בגובה 23 מטר, כולל הבסיס, ושוקל מעל 250 טון. הוא מעוטר בכתבי חרטומים המפארים את שלטונו של המלך רעמסס השני. 

בהינתן המגבלות הטכניות של התקופה, שינוע האובליסק לא היה מעשה קל: על הכן מצוירים דיאגרמות המתארות את המכונות המסובכות שהשתמשו בהם לצורך ההעברה. מסביב לאובליסק מצויות 2 מזרקות שנבנו בזמן הקמת הכיכר. 

בהיותו חסר את הקצה העליון המחודד, ממשלת צרפת הוסיפה פירמידה מצופה זהב בראש האובליסק בשנת 1998.

קישורים חיצוניים
----------------

| עיינו גם בפורטל: |
| --- |
|  | **פורטל פריז** |

ויקישיתוף מדיה וקבצים בנושא **אובליסק לוקסור** בוויקישיתוף
* פלאס דה לה קונקורד - אובליסק לוקסור

הערות שוליים
------------

1. ↑  אובליסק לוקסור בפריז באתר eutouring.com (אנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539354505171
* GND: 7839746-7
* LCCN: sh89001189
* VIAF: 235305207
* WorldCat (עם VIAF): 235305207

 |
**עמיחי גרוס** (Grosz, נולד ב-1979 בירושלים) הוא ויולן ישראלי, המשמש כוויולן הראשי של הפילהרמונית של ברלין.

ביוגרפיה
--------

בילדותו למד גרוס נגינה בכינור ובגיל 11 עבר לויולה. הוא למד אצל דוד חן וחיים טאוב והשתלם אצל טביאה צימרמן בבית הספר הגבוה למוזיקה ע"ש הנס אייזלר בברלין. גרוס הוא בוגר יחידת הנגנים הצעירים של המרכז למוזיקה ירושלים. את שירותו הצבאי עשה כמוזיקאי מצטיין. בשנת 1996 זכה בתחרות בראון־רוג'ר זיגל לוויולנים. בשנת 2007 זכה בפרס גוטסמן לוויולנים בתחרויות האביב במוזיאון תל אביב לאמנות. גרוס היה חבר מייסד בהרכב הקאמרי הרביעייה הירושלמית, שזכה להכרה בינלאומית. לרביעייה הירושלמית ניתן מראשית דרכה חוזה הקלטות אקסקלוסיבי עם חברת ההקלטות "הרמוניה מונדי" והקלטותיהן זכו לפרסים שונים, ביניהם פרס הקאמרי של המגזין המוזיקלי של ה-BBC וכן פרס מטעם ECHO לשנת 2009.

בפברואר 2009 התמודד גרוס על משרת הוויולן הראשי של הפילהרמונית של ברלין והתקבל כוויולן הראשי של התזמורת בשנת 2010. יחד עם נגן הבסון מור בירון והכנר גיא בראונשטיין, גרוס הוא הנגן הישראלי השלישי שצורף לתזמורת של ברלין. לאחר תקופת מבחן משרה זו הוענקה לו באורח קבע, כמינוי ללא הגבלת זמן. גרוס הופיע כסולן עם שורה של תזמורות סימפוניות. כן הוא ניגן בהרכבים קאמריים שונים.

גרוס מנגן בוויולה שבנה גספארו דה סאלו במאה ה־16. כלי נדיר זה ניתן לו בהשאלה לכל חייו מאוסף פרטי, כהוקרה על הישגיו המוזיקליים.[דרוש מקור]

חיים אישיים
-----------

משנת 2013 הוא בזוגיות עם זמרת האופרה אלמה מושונוב, ולהם בן שנולד ב-2015 ובת שנולדה ב-2016.

קישורים חיצוניים
----------------

* 

* אתר האינטרנט הרשמי של עמיחי גרוס
* עמיחי גרוס, ברשת החברתית פייסבוק

* עמיחי גרוס, ברשת החברתית אינסטגרם

* עמיחי גרוס, באתר ספוטיפיי

* עמיחי גרוס, באתר AllMusic (באנגלית)

* עמיחי גרוס, באתר MusicBrainz (באנגלית)

* עמיחי גרוס, באתר Discogs (באנגלית)
* ביקורת בעיתון הגרדיאן על נגינתו של גרוס במסגרת קונצרט של הפילהרמונית של ברלין בלונדון. 27 בפברואר 2011

הערות שוליים
------------

1. ↑  J. S. Admin, Amihai Grosz, America-Israel Cultural Foundation (ב־American English)
2. ↑  חגי חיטרון, הנגן הישראלי עמיחי גרוס נבחר להיות ויולן ראשון בתזמורת הפילהרמונית של ברלין, באתר Haaretz הארץ, ‏11.02.10
3. ↑  Pierre Liscia-Beaurenaut, Amihai Grosz: "If an orchestra was a body, violas would be its heart", bachtrack.com, ‏26 September 2019 (באנגלית)
4. ↑  אתר למנויים בלבד יואב בירנברג, "אני אספתי ביצים בלול במושב, והיא גדלה על ברכי כל אגדות התיאטרון", באתר "ידיעות אחרונות", 15 ביולי 2017

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 13030349
* BnF: cb16762044j (data)
* GND: 102798374X
* ISNI: 0000 0000 4886 6533
* LCCN: no2007071371
* MusicBrainz: 491ae68b-28a8-445f-90a1-6bdde25635b5
* RERO: 02-A026892498
* VIAF: 34237453
* WorldCat: lccn-no2007071371

 |
הרב **שלום דב (דובער) ליפשיץ** (כ"ו בסיוון תרפ"ט, 4 ביולי 1929 – כ"ד באלול תשע"א, 23 בספטמבר 2011) היה מייסד ויושב ראש ארגון "יד לאחים" ורב קהילת חב"ד ברמת גן.

תולדותיו
--------

נולד באנייצ'א שברוסיה לישראל-לייב וזלטה מאשה ליפשיץ. אביו למד בישיבת תומכי תמימים בלובביץ'. בשנת תרצ"ז (1937), בהיותו בן שמונה, עלה עם משפחתו לארץ ישראל והמשפחה התיישבה ברמת גן. למד בישיבת תפארת ציון, לאחר מכן בישיבת "אחי תמימים"-חב"ד בתל אביב ומשם עבר ללמוד בישיבת פוניבז'. בראשית שנות ה-50 עמד בראש קבוצת בחורי ישיבות שהקימה את ארגון "חבר הפעילים – יד לאחים". בשנים הראשונות פעל הארגון בעיקר בקרב עולי תימן וצפון אפריקה, ועם השנים התרחבה פעילותו לתחומים נוספים ובהם פעילות רוחנית ביישובי הפריפריה.

באלול תשכ"ה (1965) נישא למרים, פסיכולוגית קלינית בת ה'משפיע' החב"די הרב נחום גולדשמיד. ליפשיץ היה חסיד חב"ד ורוב עמיתיו להנהגת הארגון ופעילי השטח נמנו עם המגזר החרדי ליטאי. בשנת תשמ"ט (1988), בעקבות הפילוג באגודת ישראל והקמת דגל התורה, פרסם הרב ליפשיץ תמיכה פומבית ברשימת אגודת ישראל לקראת הבחירות לכנסת השתים עשרה. בעקבות זאת פרשו רוב הפעילים הליטאים מהארגון והקימו ארגון מקביל – "לב לאחים". בשנותיו האחרונות של הרב ליפשיץ מיקד ארגונו את פעילותו במאבק במיסיון ובמניעת טמיעה והתבוללות של יהודים. במסגרת פעילות זו פעל להוצאת נשים יהודיות שנישאו לערבים מתוך הכפרים הערביים שהתגוררו בהם. במשך שישים שנות עמידתו בראשות הארגון לא קיבל מעולם משכורת עבור התפקיד.

הרב ליפשיץ כיהן כרב שכונת הלל ברמת גן וחבר לשכת הרבנות בעיר. לאחר שהרב גדליהו אקסלרוד עזב בשנת תשמ"א (1981) את רמת גן, התמנה תחתיו לרב קהילת חב"ד ברמת גן. שימש כראש כולל 'מאורות ישראל' ברמת גן ועמד מאחורי מספר פרויקטים בתחום הספרות התורנית. כמו כן היה ממייסדי עמותת הרבנים פיקוח נפש.

נקבר בחלקת חב"ד הישנה בבית הקברות בהר הזיתים, סמוך לקבר חמיו וחמותו.

משפחתו
------

* בנו הרב ישראל לייב, רב קהילת חב"ד ברמת גן (חתן הרב יצחק יהודא ירוסלבסקי)
* בנו הרב שמואל, ר"מ בישיבת 'תומכי תמימים' במגדל העמק וממלא מקומו בהנהלת יד לאחים

חתניו
* הרב בנימין קופרמן, דיין ורב בית הכנסת הגדול ברמת גן
* הרב שלמה חיים פלדמן, ראש ישיבת 'תומכי תמימים' בקרית אתא
* הרב שלמה גרשקוביץ, ראש כולל ערב בבית הכנסת חב"ד "עוזיאל" ברמת גן

לקריאה נוספת
------------

* ישראל אלפנביין, **פעילי ההצלה**, עיתון כפר חב"ד, גיליון 1576, ערב ר"ה תשע"ה

קישורים חיצוניים
----------------

* דודו כהן, לא ויתר על אף יהודי, באתר ערוץ 7, 29 בספטמבר 2011
* הרה"ג רבי שלום דובער ליפשיץ זצ"ל, אתר מרכז רבני אירופה
* מכתבים מהרבי מלובביץ' אל הרב שלום דובער ליפשיץ, ותולדות חייו

הערות שוליים
------------

1. ↑  יוסי וייס, ‏ברוך דיין האמת: יו"ר ארגון 'יד לאחים' הרב שלום בער ליפשיץ, באתר כיכר השבת, כ"ד באלול תשעא 23.09.11
2. ↑  מערכת שטורעם, אבל > הלך לעולמו יו"ר 'יד לאחים' הרשד"ב ליפשיץ, כ"ד באלול תשע"א

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007574940805171

 |
**רוברט ארל "בוב" לאב** (באנגלית: **Robert Earl "Bob" Love**; נולד ב-8 בדצמבר 1942) הוא כדורסלן עבר אמריקאי ששיחק במשך 11 עונות בליגת ה-NBA, בעמדות הסמול פורוורד והפאוור פורוורד. ממוצעיו לאורך קריירת ה-NBA הם 17.6 נקודות, 5.9 ריבאונדים, ו-1.4 אסיסטים למשחק.

מאז שנת 1993 משמש כ"מנהל קשרי הקהילה" של שיקגו בולס, במדיה שיחק בין השנים 1976-1968.

קריירת משחק
-----------

לאב נולד וגדל בעיר בסטרופ שבלואיזיאנה, ושיחק כדורסל מכללות באוניברסיטת סאות'רן שבעיר באטון רוז'. בדראפט ה-NBA לשנת 1965 נבחר לאב בבחירה ה-33, על ידי קבוצת סינסינטי רויאלס, אך לא עבר את המיונים לקבוצה. את עונתו הראשונה כשחקן מקצועי, 1965/1966, העביר ב"טרנטון קולוניאלס" מליגת ה-EPBL, בה קלע ממוצע של 25 נקודות למשחק וזכה בתואר רוקי העונה. בעונת 1966/1967 עבר לסינסינטי רויאלס, ובשתי עונותיו בקבוצה קלע כ-6.5 נקודות בממוצע למשחק כשחקן ספסל. לפני עונת 1968/1969 נבחר לאב בדראפט ההרחבה של שנת 1968 על ידי מילווקי באקס, ולאחר 14 משחקים בקבוצה נשלח בטרייד לשיקגו בולס.

ב-1969/1970 רשם עונת פריצה עם ממוצעים של 21.0 נקודות ו-8.7 ריבאונדים למשחק, וב-6 העונות הוביל את קלעי הקבוצה, בה בלטו גם שחקני הקו האחורי צ'ט ווקר, ג'רי סלואן ונורם ואן ליר. בעונות 1970/1971 ו-1971/1972 דורג שישי מבין הקלעים המובילים ב-NBA, עם 25.2 ו-25.8 נקודות למשחק, בהתאמה. בתקופתו בשיקגו העפילה הקבוצה 6 פעמים לשלב הפלייאוף, ועברה פעמיים את הסיבוב הראשון (ב-1974 ו-1975). כשחקן הבולס השתתף לאב 3 פעמים במשחק האולסטאר, נבחר פעמיים לחמישייה השנייה של העונה ו-3 פעמים לחמישיית ההגנה השנייה של העונה.

את עונת 1976/1977 העביר בין שיקגו, ניו יורק ניקס וסיאטל סופרסוניקס, ובסיומה פרש ממשחק, בגיל 34.

בעת פרישתו היה הקלע המוביל בתולדות שיקגו בולס, עם 12,623 נקודות. בינואר 1994 תלו הבולס את גופייתו של לאב עם המספר "10" על תקרת אולמם הביתי, כהוקרה על תרומתו לקבוצה.

לאחר הפרישה
-----------

מאז ילדותו סבל לאב מגמגום, אשר הקשה עליו למצוא עיסוק לאחר פרישתו ממשחק, ואילץ אותו למלצר במסעדה עבור שכר של כ-4.5 דולר לשעה. לאחר שהתגבר על בעיות הגמגום אצל קלינאי תקשורת, מונה בשנת 1993 לתפקיד מנהל קשרי הקהילה של שיקגו בולס.

קישורים חיצוניים
----------------

ויקישיתוף מדיה וקבצים בנושא **בוב לאב** בוויקישיתוף

* פרופיל, באתר Basketball-Reference
* פרופיל, באתר ליגת ה-NBA
* סטטיסטיקות הקריירה ב-NBA, באתר Basketball-reference.com

הערות שוליים
------------

1. ↑  סטטיסטיקות הקריירה של לאב ב-NBA, באתר basketball-reference.com
2. ↑  רשימת הנבחרים בדראפט 1965, באתר basketball-reference.com
3. ↑  ביוגרפיה של לאב, באתר prohoopshistory.net,‏ 11 בינואר 2015
4. ↑  נבחרי דראפט ההרחבה של מילווקי באקס, באתר realgm.com
5. ↑  המובילים הסטטיסטים של שיקגו בולס, באתר basketball-reference.com
6. ↑  השחקנים שגופייתם הוצאה לגמלאות על ידי הבולס, באתר הרשמי של הקבוצה
7. ↑  Bob Love Now Speaks for Himself, באתר הניו יורק טיימס, 5 בנובמבר 2002

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 8479 4610
* LCCN: n94095443
* VIAF: 117118433
* WorldCat: lccn-n94095443

 |
**ג'יימס תומפסון הרביעי** (באנגלית: **James Thompson IV**; נולד ב-18 בינואר 1995) הוא כדורסלן אמריקאי, המשחק בעמדות הפאוור פורוורד והסנטר בהפועל חיפה.

קריירה
------

תומפסון שיחק ארבע עונות באוניברסיטת מזרח מישיגן, כשבעונתו האחרונה הוא העמיד ממוצעים של 13.8 נקודות, 11.0 ריבאונדים ו-1.3 חסימות למשחק. הוא סיים את הקריירה שלו במכללה במקום הראשון בריבאונדים עם 1,452, כשהוא הוביל את הליגה בריבאונדים בשלוש מארבע העונות בהן שיחק במכללה.

בעונתו הראשונה הוא נבחר לרוקי העונה של המחוז ולחמישייה השנייה, שבתואר הזה זכה שוב בשנים 2017 ו-2019. בשנת 2018 הוא נבחר לחמישייה הראשונה. בשתי העונות האחרונות שלו הוא נבחר לחמישיית ההגנה של העונה.

בשנת 2019, לאחר שלא נבחר בדראפט ה-NBA, חתם תומפסון בפודרוסה מונטגרנרו מליגת המשנה האיטלקית. בקבוצה הוא העמיד ממוצעים של 13.4 נקודות ו-9.9 ריבאונדים למשחק, לפני שב-24 בינואר 2020 שוחרר מהקבוצה. שלושה ימים לאחר מכן תומפסון חתם בסיאול סמסונג ת'אנדר מהליגה הקוריאנית, שם שותף בעשרה משחקים בהם העמיד ממוצעים של 6.5 נקודות ו-4.3 ריבאונדים לפני שמגפת הקורונה עצרה את העונה.

ב-24 באוגוסט 2020, חתם תומפסון בטלקום בון מהליגה הגרמנית. בקבוצה תומפסון שותף ב-36 משחקים, בהם העמיד ממוצעים של 7.1 נקודות ו-6.1 ריבאונדים למשחק.

ב-24 ביולי 2021, חתם תומפסון לשנתיים בהפועל חיפה מהליגה הישראלית.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  חיזוק נוסף להפועל חיפה: ג'יימס תומפסון, באתר מנהלת ליגת העל בכדורסל, ‏24 ביולי 2021

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ג'יימס תומפסון"**.
**שפמנון מהלך** (שם מדעי: *Clarias batrachus*) הוא מין של דג גרם ממשפחת השפמנוניים החי בדרום-מזרח אסיה. שפמנון זה ידוע ממנהגו לצאת ממקווי המים בהם הוא חי. השפמנון חי לרוב במימי בריכות, ביצות, נחלים ונהרות וכן בשדות אורז באזורי גידול מועדים להתייבשות, כך שמנהגו להלך בין המאגרים הוא יעיל וחסכוני.

תיאור
-----

שפמנון זה מגיע לאורך של חצי מטר ולמשקל מוערך של 1.2 ק"ג. זהו דג חסר קשקשים שצבעו עוטה גוון חום אפור או אפרפר. השפמנון עצמו בעל עור לח מכוסה בריר. הוא בעל סנפירי גב קטנים ופי טבעת ארוכה, כשהראש גדול וחזק ומצדדיו בינים משופמים העוזרים לו לחוש את סביבתו.

זהו שמפנון שיכול להימצא מהודו ועד סין העממית, דרומה לדרום-מזרח אסיה של תאילנד ומלזיה אך גם מזרחה מכך באיי הפיליפינים, סומטרה ובבורניאו. השפמנון גם הופץ לארצות הברית ואנגליה.

דג זה ניזון מדגים קטנים יותר, רכיכות וחסרי חוליות אחרים וכן מזבל אורגני עשבים מימיים. הדג קולט את הטרף באמצעות החיישנים שבמרכז ביניו ואז לוכד אותם בלסתותיו החזקות מלאות השיניים. למרות שאין לדג ריאות הוא מסוגל להחזיק זמן ממושך מחוץ למים בעודו מתפתל כנחש אחרי מקווי מים שעוד לא התייבשו.

קישורים חיצוניים
----------------

ויקישיתוף מדיה וקבצים בנושא **שפמנון מהלך** בוויקישיתוף
* שפמנון מהלך, באתר אנציקלופדיה בריטניקה (באנגלית)
* שפמנון מהלך, באתר ITIS (באנגלית)

* שפמנון מהלך, באתר NCBI (באנגלית)

* שפמנון מהלך, באתר Animal Diversity Web (באנגלית)

* שפמנון מהלך, באתר האנציקלופדיה של החיים (באנגלית)

* שפמנון מהלך, באתר FishBase (באנגלית)

* שפמנון מהלך, באתר GBIF (באנגלית)
* סרטון על השפמנון המהלך מתוך סדרת BBC Life של דייוויד אטנבורו

הערות שוליים
------------

1. ↑  שפמנון מהלך באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548862805171

 |
איור של סינופלותריום
**מזוניכידיים** (שם מדעי: **Mesonychidae**; פירוש השם: "טפרי אמצע") היא משפחה נכחדת של יונקים מסדרת המזוניכידים, אשר חיו במהלך הפלאוגן שבתחילת עידן הקנוזואיקון, מתחילת הפלאוקן עד תחילת האוליגוקן והם נמצאו ברחבי אירואסיה אך גם באמריקה הצפונית, אליה הגיעו כנראה דרך גשר יבשתי. במראם הם היו דומים במעט לזאבים או יונקים טורפים אך גם להיפופוטמיים או למכפילי פרסה קדומים והם נחשבים לקרובים לסדרה זו ואולי אף מאבותיה. בעבר שויכו לסדרה קונדילרסים וגם לסדרה קראודונטים.

מינים אלה בעלי לסתות חזקות ומוארכות שבהם שיניים טוחנות חזקות רבות וניבים מאיימים בקדמת הלסת. חלק מהם היו אוכלי כל ואחרים טורפים או אוכלי נבלות. המינים הגדולים ביותר הגיעו עד משקל 300 ק"ג והיו טורפים מרשימים. הם הכילו 4 פרסות ברגליהם.

ככל הנראה הם נכחדו עקב התייבשות ושינויי אקלים גדולים לקראת סוף האוליגוקן.

סוגים
-----

* אנקלגון (*Ankalagon*)
* דיסאקוס (*Dissacus*)
* *Guilestes*
* הרפגולסטיס (*Harpagolestes*)
* *Hessolestes*
* *Hukoutherium*
* *Jiangxia*
* מסוניקס (*Mesonyx*)
* מונגולסטיס (*Mongolestes*)
* מונגולניקס (*Mongolonyx*)
* פציהאינה (*Pachyaena*)
* סינוניקס (*Sinonyx*)
* סינופלותריום (*Synoplotherium*)
* *Yantanglestes*

קישורים חיצוניים
----------------

ויקישיתוף מדיה וקבצים בנושא **מזוניכידיים** בוויקישיתוף
* מזוניכידיים, באתר האנציקלופדיה של החיים (באנגלית)
* מזוניכידיים, באתר GBIF (באנגלית)
**קנת' בארלו** (באנגלית: **Kenneth Barlow**; נולד ב-20 בספטמבר 1964 באינדיאנפוליס, אינדיאנה) הוא כדורסלן אמריקני, ששיחק באיטליה, יוון ובמכבי תל אביב.

ביוגרפיה
--------

בארלו נולד באינדיאנפוליס, אינדיאנה שבארצות הברית. בשנים 1982 - 1986 למד ושיחק באוניברסיטת נוטרדאם, כשבשתי עונותיו האחרונות שימש כקפטן הקבוצה. הוא קלע בשורות הקבוצה 1342 נקודות, והתבלט כריבאונדר וכחוסם. נבחר בשנת 1986 בסיבוב הראשון בדראפט ה-NBA במקום 23 על ידי לוס אנג'לס לייקרס. הלייקרס העבירו את זכות הרכישה לאטלנטה הוקס, אך בארלו לא שיחק בסופו של דבר ב-NBA והחל קריירה באירופה.

קבוצתו הראשונה באירופה הייתה טרסר מילאנו. בעונה הראשונה והיחידה שלו בקבוצה הוא זכה איתה באליפות איטליה, גביע המדינה ובבגביע אירופה לאלופות. מילאנו ניצחה במשחק הגמר שהתקיים בלוזאן את מכבי תל אביב בתוצאה 69:71, כשבארלו קלע 18 נקודות.

כעבור עונה הצטרף למכבי תל אביב, ובסך הכל שיחק במסגרתה 3 עונות, קלע 968 נקודות בליגה הישראלית, 867 נקודות באירופה, וזכה עם מכבי בשלוש אליפויות ישראל ובשני גביעי המדינה. בשנים 1988 ו-1989 הגיע עם הקבוצה לגמר גביע אירופה לאלופות אך הקבוצה לא זכתה בגביע בעקבות הפסד נוסף למילאנו, והפסד ליוגופלסטיקה ספליט.

ב-1990 החל לשחק בפאוק סלוניקי היוונית, וזכה איתה בתואר אירופי נוסף: גביע אירופה למחזיקות גביע בשנת 1991. כמו כן זכתה הקבוצה באליפות יוון ב-1992. לאחר 3 עונות עבר לשחק בקבוצות שונות באיטליה: רג'יו קלבריה, בנטון טרוויזו, אולימפיה פיסטויה, מונטקטיניטרמה, דינמו סאסארי, וליבורנו. בשנת 2002 פרש ממשחק.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* קלעי כל הזמנים באתר מנהלת ליגת העל
* אמיר בוגן, לאן נעלמו כוכבי העבר - קן בארלו, באתר ynet, 14 באוגוסט 2005
* מערכת וואלה! ספורט‏, קני בארלו: "היו למכבי תל אביב ומילאנו קרבות אדירים", באתר וואלה!‏, 14 באפריל 2014

הערות שוליים
------------

1. ↑  גביע מכסף שווה זהב, רון עמיקם באתר nrg מעריב, 14 באפריל 2000
**נגד טימרכוס** (ביוונית: Κατὰ Τιμάρχου) הוא השם שניתן לנאום תביעה שכתב בשנת 346-345 לפני הספירה המדינאי אתונאי אייסכינס (Aischines), שנודע בכושר הנאום שלו. הנאום הוא יצירה המתארת את הפרקטיקה המשפטית באתונה. יצירה זו אף מתארת את תפיסת העולם של אזרחי אתונה כלפי אהבה חד מינית בין גברים.

הרקע לתביעה
-----------

אייסכינס תבע לדין מדינאי יריב מאתונה בשם טימרכוס. אייסכינס היה אחד מחשובי סיעת השלום שרצתה בהסכם עם מלך מוקדון פיליפוס השני. טימרכוס היה חלק מסיעת הנצים שקראו להתנגד למלך המוקדוני ולא תמכו בהסכם כלשהו עמו. ראשון, תבע טימרכוס את אייסכינס, בטענה כי זה בגד באתונה והוא משרת את המלך המוקדוני. טימרכוס ושותפו לסיעה דמוסתנס טענו כי אייסכינס בגד בשליחותו ובעיר בעת משלחת הכזב. 

בתגובה החליט אייסכינס, שהיה ידוע ביכולתו הרטורית, לתבוע את טימרכוס במטרה לסלקו מפעילות ציבורית ואף לגרום לשלילת חלק מזכויותיו האזרחיות. התוצאה של שלילת זכויות האזרח הייתה, בין השאר, ביטול התביעה כנגד אייסכינס עצמו.

האשמה כנגד טימרכוס
------------------

נטען כנגד טימרכוס כי קיבל תשלום עבור שירותי מין כשהיה צעיר במסגרת יחסי מין פדרסטיים והיה פורנוס. החוק באתונה קבע כי זו עבירה שעונשה שלילת זכויות אזרחיות. בין הזכויות שנשללות מצוינים איסור לשמש במשרה ציבורית, תביעת אזרח לדין, נאומים באספות עם ועוד.

ביסוס התביעה
------------

התביעה מבוססת ברובה על רכילות, שמועות ורמזים שאינם מוכחים בעת המשפט. התובע, המפורסם ביכולת הנאום שלו, משתמש בטכניקות דמגוגיות. טכניקות אלו משמשות כדי לבסס ראיות שבעצם אינן קיימות. בידי התובע אין עדים או ראיות מוחשיות כלשהן. התובע משתמש היטב בחולשות אנושיות ובכשלים לוגיים על מנת לשכנע את המושבעים. הראיות המעטות שמוצגות הן נסיבתיות.

מערכת המשפט באתונה
------------------

באתונה של המאה ה-4 יכול היה כל אזרח לתבוע אזרח אחר בעניין אישי או ציבורי. הפסיקה ניתנה על ידי מושבעים שנבחרו מתוך מאגר של 6000 אזרחים שנבחרו לתפקיד זה. גודל קבוצת המושבעים נקבע לפי חשיבות המשפט. במקרים מסוימים הכיל בית המשפט מעל ל-2000 מושבעים, שלאיש מהם לא היה ידע כלשהו בחוק או במשפט. מקצוע עריכת דין לא היה קיים וכך גם מומחיות בתחום המשפט. ראיות שהוצגו בעת המשפט לא נבדקו לפני כן, למושבעים לא היו הכלים לבחון את העובדות שהוצגו על ידי הנואמים ולא ניתן היה לחקור עד לגבי תוכן עדותו.

ראו גם
------

* הומוסקסואליות ביוון העתיקה

לקריאה נוספת
------------

* אייסכינס, **נגד טימרכוס**; על אהבת גברים. תרגמה מיוונית והוסיפה פירוש: דבורה גילולה. ירושלים, הוצאת מאגנס, 2005.
* שלום פרלמן, "נאום מופת: על תרגומה של דבורה גילולה לאייסכינס, נגד טימרכוס" **קתרסיס** 7, אביב תשס"ז 2007, 14-26.
* Kenneth J. Dover, *Greek Homosexuality*, Harvard University Press, Cambridge (Massachusetts), 1989 (1st edition 1978). מסת"ב 0-674-36270-5

קישורים חיצוניים
----------------

* נגד טימרכוס מבוא של פרופ' דבורה גילולה
* טקסט הנאום במאגר הטקסטים היווניים (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16267654v (data)
* GND: 4338090-6
* LCCN: n00108891
* SUDOC: 223976288
* VIAF: 310664910
* WorldCat (עם VIAF): 310664910

 |
**אלכס באנגורה** (באנגלית: **Alex Bangura**; נולד ב-13 ביולי 1999 במוקומרה שבסיירה לאון) הוא כדורגלן מסיירה לאון המשחק בעמדת המגן השמאלי בקבוצת מידלסברו מהפוטבול ליג צ'מפיונשיפ ובנבחרת סיירה לאון.

קריירת מועדונים
---------------

באנגורה גדל במחלקות הנוער של DRL ופיינורד. הוא החל את הקריירה המקצוענית שלו בקמבור, במדיה ערך 106 הופעות ליגה והבקיע חמישה שערים במסגרת ליגת העל ההולנדית וליגת המשנה ההולנדית.

ב-1 בספטמבר 2023 חתם על חוזה לארבע שנים במידלסברו מהפוטבול ליג צ'מפיונשיפ.

קריירה בינלאומית
----------------

ב-24 במרץ 2022 ערך באנגורה את הופעת הבכורה שלו בנבחרת סיירה לאון, בהפסד 0–3 לנבחרת טוגו במשחק ידידות.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Alex Bangura Joins The Boro באתר הרשמי של מידלסברו, 1 בספטמבר 2023 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אלכס באנגורה"**.
**מאזני משפט** הוא כתב עת משפטי, שיוצא לאור על ידי בית הספר למשפטים במכללה האקדמית נתניה. 

כתב העת עוסק בנושאים משפטיים מגוונים ויוצא לאור פעם בשנה או שנתיים. בראש המערכת עומד עורך הנמנה עם סגל הפנים של בית הספר למשפטים. חברי המערכת הם סטודנטים במכללה. המאמרים המתפרסמים בכתב העת עוברים ביקורת עמיתים. 

כתב העת "מאזני משפט" שם לו למטרה לשמש במה שתקשר בין עולם האקדמיה המשפטית, לבין עולם המעש – השופטים, ציבור עורכי הדין והרגולטורים.

כתב העת נוסד בשנת 2000 על ידי פרופ' סיני דויטש, דיקן בית הספר למשפטים ועל ידי פרופ' הדרה בר-מור, סגנית הדיקן. 

כתב העת מאפשר לקוראיו גישה חופשית לגרסה מקוונת ובטקסט מלא של כל המאמרים היוצאים לאור, וניתן לקוראם באתר כתב העת ובמאגרי המידע המשפטיים.

עד כה ראו אור אחד עשר כרכים של כתב העת מאזני-משפט. בשלושת הכרכים הראשונים שימשה פרופ' הדרה בר-מור כעורכת; בכרך ד' כיהן נשיא בית המשפט העליון, אהרן ברק, כיו"ר המערכת; פרופ' ישראל גילת ערך את הכרכים ד'-ה'; בכרכים ו'-ח' שימש ד"ר שוקי שגב כעורך; כרכים ט' עד יא נערכו על ידי ד"ר שרונה אהרוני-גולדנברג.

קישורים חיצוניים
----------------

* 

* אתר האינטרנט הרשמי של מאזני משפט באתר המכללה האקדמית נתניה
* מאזני משפט, ברשת החברתית פייסבוק
**אולפנת בני עקיבא תהילת ישראל** היא אולפנה ממלכתית דתית לבנות באילת. האולפנה נועדה לספק חינוך תורני מוגבר לבנות דתיות בעיר, כדי שלא יצטרכו ללמוד במוסדות פנימייתים מרוחקים. האולפנה שייכת למוסדות מרכז ישיבות ואולפנות בני-עקיבא, והוקמה בשיתוף מנהל החינוך באילת. היא נקראת על שם הרב ישראל הס, שהיה פעיל ב"מכון מאיר" באילת ועסק בהפצת התורה בעיר, ונפטר בשנת תשנ"ז.

את האולפנה ייסד הרב חיים בן-גיגי, שהגיע לאילת כחלק מהגרעין התורני "אל עמי", אחד משלושת הגרעינים התורניים הפועלים בעיר. הצוות החינוכי מורכב מנשים ותיקות באילת שרובן הגיעו לעיר במסגרת הגרעין התורני "אל עמי", ונשים צעירות שהגיעו לעיר בעקבות לימודי בעליהן בישיבת ההסדר איילת השחר שבאילת. 

ב-2008 למדו באולפנה כ-110 תלמידות, חלקן ממשפחות הגרעינים התורניים, וחלקן מהמשפחות המקומיות הוותיקות בעיר. בוגרות האולפנא השיגו ציוני בגרות גבוהים ביחס לשאר התיכונים בעיר[דרוש מקור], וזאת למרות היותה של האולפנה ממ"ד, כלומר לא יכולה לברור את תלמידותיה.

האולפנה שמה דגש על ההווי החברתי, כמקובל באולפנות אחרות. לכל שכבה יש בת שירות לאומי המשמשת כמדריכה חברתית. במהלך השנה מתקיימות שבתות סמינריון באילת ומחוצה לה, בנושאים כמו: סמינריון חסד בכיתה י', סמינריון שואה ותקומה בכיתה י"א וסמינריון לחיי משפחה בכיתה י"ב, ומתקיימות פעילויות חברתיות נוספות. האולפנא משקיעה מאמצים בקשר האישי בין הצוות לתלמידות, למשל בקיום שיחות אישיות, ארוחות שבת אצל המחנכות ועוד.

באולפנה שתי מגמות לימוד: ארץ ישראל וביולוגיה. ב-2003 זכתה האולפנה במקום הראשון בקבלת פרס הצטיינות על עידוד לימודים בתחום איכות הסביבה מאת המשרד להגנת הסביבה ומשרד החינוך.

בתוך מתחם האולפנה יש שלוחה של "מכללת ירושלים" בניהולו של הרב חיים פרג'ון. במכללה לומדות נשות אברכים מאילת, ופעמיים בשבוע מגיעות גם נשים ממצפה רמון שבעליהן לומדים בישיבת מדברה כעדן. מול האולפנה ממוקם סניף בני-עקיבא הפעיל בעיר כ-40 שנה וחלק מתלמידות האולפנא מדריכות בו.

קישורים חיצוניים
----------------

* אולפנת 'תהילת ישראל' אילת, באתר סטנדר
* אולפנת תהילת ישראל באתר של גרעין "אל-עמי"

הערות שוליים
------------

1. ↑  פרס השרה לאיכות הסביבה ושרת החינוך התרבות והספורט לשנת תשס"ג - 2003, באתר המשרד להגנת הסביבה
**אוח הודי** (שם מדעי: *Bubo bengalensis*) הוא מין של אוח החי בתת-היבשת ההודית והוא אחד מדורסי הלילה הגדולים בעולם.

אוח זה קרוב לאוח המצוי ובעבר נחשב לתת-מין שלו והוא מזכיר אותו מאוד. הוא בעל נוצות כהות בפלג הגוף העליון, עם פנים אפורות, "אוזניים" זקורות, עיניים כתומות עזות ומקור אפור מעוקל. על הבטן והחזה פסים אנכיים שחורים והרגליים מכוסות נוצות. החלק הפנימי של הגוף לבן-צהוב.

האוחים חיים בזוגות ומקננים ביערות או בצוקים גבוהים ואף בהרי ההימלאיה, בהודו, נפאל, פקיסטן ובנגלדש ואולי גם במיאנמר. הם פעילי לילה קטלניים וניזונים מכל יצור חי קטן מהם, אותו הם תופסים בדממה במעוף שקט. טרפם העיקרי הוא מכרסמים קטנים כמו עכברים וחולדות וכן גרבילים ונזוקיה (Nesokia indica), אך הם לא יהססו לתקוף גם עופות (עד גודל של טווס) כולל עופות דורסים אחרים, זוחלים שונים כולל נחשים ארסיים, ארנבות בעיקר מהמינים ארנבת הודית וארנבת מצויה. הם יטרפו גם עטלפים וסנאים דואים.מצב שימור המין הוא ללא חשש.

קישורים חיצוניים
----------------

ויקישיתוף מדיה וקבצים בנושא **אוח הודי** בוויקישיתוף
* אוח הודי, באתר ITIS (באנגלית)
* אוח הודי, באתר NCBI (באנגלית)
* אוח הודי, באתר האנציקלופדיה של החיים (באנגלית)
* אוח הודי, באתר GBIF (באנגלית)

הערות שוליים
------------

1. ↑  אוח הודי באתר הרשימה האדומה של IUCN

אוח הודי בשבי
**תאגיד שלושת הערוצים של סין** (בסינית: **中国 长江 三峡 集团公司**) היא חברת חשמל ממשלתית סינית, שהוקמה ב-27 בספטמבר 1993. החברה הייתה אחראית להקמת סכר שלושת הערוצים, הסכר ההידרואלקטרי. בספטמבר 2002 הקים התאגיד את חברת הבת סין יאנגצה אנרגיה, שאחראית על מספר מפעלים הידרואלקטריים על נהר היאגנצה. התאגיד הוא אחת מחברות האנרגיה הגדולות בעולם עם סך נכסים, נכון ל-2014, של 475.5 מיליארד יואן (כ-77.3 מיליארד דולר).

פעילות
------

פרק לסכר גג'ואובה ולסכר שלושת הערוצים, תאגיד שלושת הערוצים של סין, וחברות הבנת שלה, מפעילות ומפתחות פרויקטים רבים אחרים העוסקים באנרגיה הידרואלקטרית על נהר היאנגצה, כגון סכר באיחטאן, הסכר ההידרואלקטרי השלישי בגודלו בסין והרביעי בגודלו בעולם, מבחינת נפח הסכר, וסכר שילוודו, הסכר ההידרואלקטרי השני בגודלו בסין והשלישי בעולם.

נכון לסוף שנת 2013, התאגיד פועל ב-37 מדינות ואזורים, עם 84 פרויקטים בינלאומיים של בנייה והשקעות.

בדצמבר 2011 התאגיד רכש 21.35% ממניות ממשלת פורטוגל בחברת האנרגיה של פורטוגל תמורת 2.69 מיליארד אירו, ו-29% מהמניות של חברת פיתוח האנרגיה החדשה של סין תמורת 2.1 מיליארד דולר הונג קונגי (270 מיליון דולר). התאגיד הודיע שישקיע עוד כ־8 מיליארד אירו במניות של חברת האנרגיה של פורטוגל.

### אנרגיית רוח ואנרגיה סולרית

מאז שנת 2007 התאגיד עוסק גם באנרגיית רוח, ומאז 2011, גם באנרגיה סולארית. נכון לשנת 2014, יש לתאגיד 31 פרויקטים פועלים של אנרגיית רוח ו-33 בפיתוח ו-37 פרויקטים פועלים של אנרגיה סולרית ו-18 בפיתוח.

הקיבולת הכוללת המותקנת היא 3,707 מגה-וואט בתפעול, כאשר 3,050 מגה-וואט בפיתוח.

בארצות הברית
------------

באוגוסט 2020 פרסם משרד ההגנה של ארצות הברית את שמות החברות הקשורים לצבא השחרור העממי הפועלים ישירות או בעקיפין בארצות הברית והתאגיד נכלל ברשימה, ובנובמבר 2020 הוציא נשיא ארה"ב דונלד טראמפ צו האוסר על כל חברה אמריקאית או אדם יחיד להחזיק במניות בחברות שמשרד ההגנה של ארצות הברית ציין כי יש להן קשרים לצבא השחרור העממי.

מנכ"לים
-------

נכון לשנת 2021, היו או ישנם 4 מנכ"לים לתאגיד.

| שם | תקופת כהונה |
| --- | --- |
| לו יומאי | 1993-2003 |
| לי יונגן | 2003-2010 |
| צ'ן פיי | 2010-2014 |
| ואנג ליו | 2014-הווה |

קישורים חיצוניים
----------------

* אתר האינטרנט הרשמי של תאגיד שלושת הערוצים של סין

הערות שוליים
------------

1. 1 2 3  CHINA THREE GORGES CORPORATION, web.archive.org, ‏2015-06-11
2. ↑  Chinese win EDP tender, web.archive.org, ‏2012-04-26
3. 1 2  CHINA THREE GORGES CORPORATION, web.archive.org, ‏2015-09-23
4. ↑  DOD Releases List of Additional Companies, in Accordance with Section 1237 of FY99 NDAA, U.S. DEPARTMENT OF DEFENSE (באנגלית)
5. ↑  Shawna Chen, Trump bans Americans from investing in 31 companies with links to Chinese military, Axios (באנגלית)
6. ↑  Ali, Humeyra Pamuk, Alexandra Alper, Idrees. "Trump bans U.S. investments in companies linked to Chinese military". *U.S.* (באנגלית אמריקאית). נבדק ב-2021-07-06.
7. ↑  Swanson, Ana (2020-11-12). "Trump Bars Investment in Chinese Firms With Military Ties". *The New York Times* (באנגלית אמריקאית). ISSN 0362-4331. נבדק ב-2021-07-06.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007390785405171
* ISNI: 0000 0004 1757 4676
* LCCN: n94106294
* VIAF: 295062755
* WorldCat: lccn-n2013003844

 |
**סינדרלה** (באנגלית: **Cinderella**) הוא סרט אילם מ-1914 המבוסס על האגדה סינדרלה.

עלילה
-----

סינדרלה חיה עם אמה החורגת המרשעת ואחיותיה המכוערות. האם והאחיות מתעללות בסינדרלה ומשתמשות בה כשפחה לביצוע עבודות הבית, יום אחד הם מסרבות לעזור לקבצנית המופיעה אצליהן בדלת אך לעומת זאת סינדרלה מציעה לכבד אותה במזון ושתייה. הקבצנית מתגלה כפיה יפהפייה בתחפושת אשר עוזרת לסינדרלה עקב האדיבות וטוב הלב שהפגינה כלפיה. בין עצי היערות סינדרלה פוגשת את הנסיך והם מתאהבים אחד בשני.

זמן קצר לאחר מכן מאורגן נשף בו ייתכן שהנסיך יימצא את אשתו לעתיד. האחיות החורגות פוגשות ביער מגדת עתידות אשר מנבא כי בת ממשפחתן תיבחר על ידי הנסיך והם בטוחות שזו תהיה אחת מהן. באותו לילה לאחיות יש סיוטים אודות מגדת העתידות בעוד שלסינדרלה יש חלומות נעימים על ריקוד פיות.

כשהאחיות החורגות הולכות לנשף סינדרלה נשארת בבית, אז לפתע הפיה מופיעה ומבקשת ממנה שתביא לה דלעת ומספר עכברים, היא הופכת את הדלעת לכרכרה, את העכברים לסוסים ואת השמלה המרופטת של סינדרלה לשמלת נשף מפוארת, הפיה אומרת לסינדרלה שהיא חייבת לחזור הביתה לפני חצות שכן אז הקסם ייעלם והכול יחזור לקדמותו.

סינדרלה מגיע לנשף ומקסימה את כל הנוכחים בו ובעיקר את הנסיך והם הולכים לרקוד ביחד בגן הארמון, רגעי הקסם שהם חווים ביחד נקטעים על ידי השעון המצביע על שעת חצות, סינדרלה ממהרת ללכת חזרה הביתה ותוך כדי הליכתה היא מאבדת את אחת מנעליה.

הנסיך מוצא הנעל של סינדרלה ומטעם הארמון יוצאת הודעה לפיה הנסיך מעוניין להינשא לאישה שכף רגלה תתאים במידה לנעל שמצא. לבסוף הנסיך מוצא את סינדרלה והנעל אכן מתאימה לה והוא מבין שהיא האחת שהתאהב.

שחקנים ודמויות
--------------

| שם השחקן/ית | שם הדמות |
| --- | --- |
| מרי פיקפורד | סינדרלה |
| אוון מור | הנסיך |
| איזבל ורנון | האמא החורגת |
| ג'ורג'יה וילסון  | אחות חורגת |
| לוסיל קרני | אחות חורגת |
| אינס מרסל | הפיה |

קישורים חיצוניים
----------------

ויקישיתוף מדיה וקבצים בנושא **סינדרלה** בוויקישיתוף

* "סינדרלה", במסד הנתונים הקולנועיים IMDb (באנגלית)
* "סינדרלה", במסד הנתונים הקולנועיים KinoPoisk (ברוסית)
**ויליאם דווייט שולץ** (באנגלית: **William Dwight Schultz**; נולד ב-24 בנובמבר 1947) הוא שחקן קולנוע, טלוויזיה, מדבב, בלוגר ושדרן אמריקאי. הוא ידוע בתפקידיו כקפטן האולינג "מד" ("מטורף מיילל") מרדוק בסדרת האקשן המצליחה משנות ה-80 צוות לעניין וכ"רג'ינלד בארקלי" בסדרות "מסע בין כוכבים: הדור הבא" ו"מסע בין כוכבים: וויאג'ר", והסרט "מסע בין כוכבים: המפגש".

ביוגרפיה
--------

שולץ נולד בבולטימור, מרילנד. הוא ממוצא גרמני והוא קתולי. הוא למד בבית הספר התיכון הול קולג' ובאוניברסיטת טוסון.

קריירה
------

תפקיד הפריצה של שולץ היה בדמותו של "קפטן האולינג מד – ("מטורף מיילל") מרדוק" בסדרת הטלוויזיה צוות לעניין. לאחר מכן הוא הופיע בכמה סרטים, ביניהם "המאוורר" (1981). 

הוא שיחק בסרט "Fat Man and Little Boy" בתפקיד רוברט אופנהיימר משנת 1989. 

בתחילת בשנות ה-90 היה לו תפקיד חוזר כסגן "רג'ינלד בארקלי" בסרטי מסע בין כוכבים: "מסע בין כוכבים: הדור הבא", "מסע בין כוכבים: וויאג'ר", ובסרט "מסע בין כוכבים: המפגש". 

הוא שיחק בסרט הטלוויזיה "Child of Rage" משנת 1992, לצד מל האריס. הסרט מתאר זוג רחום המאמץ ילדה שעברה התעללות מינית. 

בנובמבר 2009 אישר שולץ כי הוא וכוכב "צוות לעניין" לשעבר, דירק בנדיקט, יופיעו בתפקיד קמע בסרט העלילתי "צוות לעניין", רימייק לסדרה המצליחה.

הוא שיחק בתפקידי אורח בסדרות רבות. בין היתר ב"פליפר", "בבילון 5" ו"ווקר".
שולץ הוא מדבב עסוק והוא נתן את קולו למשחקי וידאו, סדרות וסרטי אנימציה בטלוויזיה ובקולנוע. בין היתר דיבב בסדרות "בן 10", "בן 10: כוח החייזרים", "ג'וליאן המלך" ו"באטמן".

חיים אישיים
-----------

שולץ התחתן עם השחקנית וונדי פולטון בשנת 1983. בתם אווה (ילידת 1987) משרתת במרינס.

שולץ הוא נוצרי שמרן, והוא החל להופיע בקביעות בשנת 2012, בתוכנית שיחה פוליטית באינטרנט בהנחיית ג'יימי גלזוב, העורך הראשי של מגזין FrontPage. הוא גם מפרסם פרשנויות פוליטיות ופודקאסטים באתר המעריצים הרשמי שלו.

קישורים חיצוניים
----------------

* 

* אתר האינטרנט הרשמי של דווייט שולץ

ויקישיתוף מדיה וקבצים בנושא **דווייט שולץ** בוויקישיתוף

* דווייט שולץ, במסד הנתונים הקולנועיים IMDb (באנגלית)
* דווייט שולץ, באתר AllMovie (באנגלית)
* דווייט שולץ, באתר Rotten Tomatoes (באנגלית)
* דווייט שולץ, במסד הנתונים הקולנועיים KinoPoisk (ברוסית)

הערות שוליים
------------

1. ↑  Margulies, Lee (20 ביולי 1985). "Dwight Schultz: Typecast As Versatile". *The Los Angeles Times*. נבדק ב-31 בדצמבר 2010. `{{cite news}}`:  (עזרה)
2. ↑  "Sound file" (MP3). *Dwightschultzfansite.nl*. נבדק ב-14 בפברואר 2016. `{{cite web}}`:  (עזרה)
3. ↑  "Dwight Updates Archive". *Dwightschultzfansite.nl*. נבדק ב-12 באוגוסט 2011. `{{cite web}}`:  (עזרה)
4. ↑  "The Official Dwight Schultz fansite". *Dwightschultzfansite.nl*. נבדק ב-14 בפברואר 2016. `{{cite web}}`:  (עזרה)
5. ↑   דווייט שולץ, סרטון באתר יוטיוב
6. ↑  "The Glazov Gang". YouTube. נבדק ב-14 בפברואר 2016. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 4098570
* BNE: XX1107798
* BnF: cb14225433r (data)
* GND: 1262360757
* ISNI: 0000 0001 1490 4893
* LCCN: no97077126
* NLK: KAC2020Q7420
* SNAC: w6s03h09
* SUDOC: 149680090
* VIAF: 39588385
* WorldCat: lccn-no97077126

 |
פירוש נוסף ערך זה עוסק בכדורסלן אמריקאי. אם התכוונתם למתמטיקאי אמריקאי, ראו רוברט קונלי (מתמטיקאי).

**רוברט קונלי** (באנגלית: **Robert Conley**; נולד ב-30 באפריל 1977 בדקאטור שבג'ורג'יה) הוא כדורסלן עבר אמריקאי המשחק בעמדת הסמול פורוורד.

קריירה
------

קונלי שיחק במשך שנתיים באוניברסיטת מייקון סטייט, ולאחר מכן עבר לאוניברסיטת קלייטון סטייט. בעונתו האחרונה במכללה דורג במקום השלישי ברשימת קלעי הליגה, עם 24.6 נקודות בממוצע למשחק, תוך שהוא שובר שיאי קליעה רבים של המכללה. הוא לא הצליח להיבחר בדראפט ה-NBA והחליט לשחק באירופה.

קבוצתו המקצוענית הראשונה הייתה אליטוס מליטא, אך כעבור עונה אחת הצטרף לברסט מהליגה השנייה בצרפת, בה קלע 26 נקודות בממוצע למשחק. הוא סיים את העונה בבראונשווייג הגרמנית. בעונה הבאה הוא שיחק בליבורנו מהליגה האיטלקית, במדיה קלע בממוצע 17 נקודות למשחק. ב-2002 חתם במדי הגרינוויל גרוב מליגת הפיתוח של ה-NBA, בתקווה למצוא חוזה ב-NBA, אך לא הצליח. לאחר מכן, חידש את חוזהו בליבורנו לעונה נוספת (2002/2003).

בקיץ 2003 נבחן קונלי בקליבלנד קאבלירס מה-NBA, אך למרות שהיטיב לשחק במחנה הקיץ של הקבוצה הוא לא חתם על חוזה. לאחר מכן הוא חתם באיוניקוס מיוון, ובמדיה השתתף גם במשחקי גביע יול"ב. 

בעונת 2004/2005 עבר לז'ירונה מהליגה הספרדית, בה השתתף בשמונה משחק וקלע בממוצע 19.2 נקודות למשחק. לאחר מכן הוא עבר ליריבתה טאו ויטוריה, אך לא זכה לדקות משחק רבות ובסופו של דבר הוחלף על ידי דרו ניקולאס.

בעונת 2005/2006 חתם קונלי בקבוצה הסרבית המופארם ורשאץ', עימה שיחק בגביע יול"ב ובליגה האדריאטית, ובשני המפעלים הוביל אותה לחצי הגמר. בשל יכולתו הטובה הוא נבחר לחמישיית השנייה של העונה בליגה האדריאטית, וזכה בתואר "הזר המצטיין" של הליגה הסרבית. בסיום העונה הוא חזר לבורגומאנרו מהליגה השנייה באיטליה, ובעונתו היחידה שם סיים במקום השלישי בטבלת קלעי הליגה עם ממוצע של 22.1 נקודות למשחק. למרות זאת ירדה קבוצתו לליגה השלישית בסיום העונה.

לאחר מכן הצטרף קונלי לוילרבאן מהליגה הצרפתית, עמה השיג ממוצעים של 13.9 נקודות, 3.6 ריבאונדים ו-3.4 אסיסטים למשחק, שסייעו לה להעפיל עד לחצי גמר הפלייאוף בו הפסידה לנאנסי שהמשיכה וזכתה באליפות. הוא השתתף במדי וילרבאן גם בגביע יול"ב, שם השיג ממוצעים של 15.1 נקוות ו-4.5 ריבאונדים למשחק.

באוגוסט 2008 חתם קונלי במכבי ראשון לציון מליגת העל הישראלית. הוא שיחק היטב בעונה הסדירה של הליגה, ובממוצע קלע 17 נקודות וקלט 5.2 ריבאונדים למשחק.

בעונת 2009/2010 שיחק קונלי בקבוצת בילבאו באסקט מליגת העל הספרדית בכדורסל. ב-2010 חתם בקבוצת פויטר באסקט מליגת העל הצרפתית בכדורסל. בתום העונה פרש מכדורסל מקצועני.

קישורים חיצוניים
----------------

ויקישיתוף מדיה וקבצים בנושא **רוברט קונלי** בוויקישיתוף

* פרופיל, באתר eurobasket
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* דף השחקן (אורכב 21.04.2009 בארכיון Wayback Machine) באתר מנהלת ליגת העל
* דף השחקן(הקישור אינו פעיל) באתר ONE
רבי **יוסף מאיר וייס מספינקא** הנודע על שם ספרו בעל ה**אמרי יוסף** (מונקאץ', י"ח באדר תקצ"ח – ספינקא, ו' באייר תרס"ט) היה אדמו"ר, רב, מקובל ומחבר ספרים תורניים, מייסד חסידות ספינקא שבספנצה.

תולדותיו
--------

נולד בעיר מונקאץ' (באותה עת תחת השלטון של האימפריה האוסטרית), לרבי שמואל צבי וייס ששימש כאב בית דין בעיר.
היה תלמידם של המהר"ם א"ש רבה של אונגוואר, הרב שמואל שמלקה רבה של סליש, ודודו רבי יצחק אייזיק וייס רבה של סוואליווע. מגיל צעיר דבק בתורת החסידות והיה נוסע לאדמו"ר רבי שלום רוקח מבעלז ולאדמו"ר רבי מנחם מנדל הגר (צמח צדיק) מוויז'ניץ.

לאחר נישואיו השניים התקרב מאוד לאדמו"ר ר' יצחק אייזיק אייכנשטיין מזידיטשוב, עד שהיה לחשוב בתלמידיו, וממנו קיבל את עיקרי תורתו בחסידות. לאחר פטירת רבו הנ"ל נסע כחסיד לרבי חיים מצאנז. עוד בשנת תר"ל הכתיר אותו רבו לאדמו"ר, אולם הוא סירב לקבל על עצמו תפקיד של אדמו"ר בחיי רבו. לאחר פטירת רבו בט' סיון תרל"ג, הכתירו אותו כמה מחסידי הרב המנוח לאדמו"ר בעיירה ספינקא שבמרמורש. מני אז הסתופפו בחצרו רוב חסידי רבו מזידיטשוב, והמוני יהודים ממחוזות הונגריה וגליציה. גם גדולי תורה כמהרש"ם מברעזאן נמנו על חסידיו.

רחוב אמרי יוסף בנתניה
במיוחד התפרסם כבקי בתורת הקבלה, עד שאמרו שר' חיים מצאנז מתייעץ עמו בשאלות בקבלה. כרבו מזידיטשוב אחז בקבלת האר"י הקלאסית, ללא שינויים. תורתו החסידית נכתבה בספרו הגדול "אמרי יוסף", המבוססת רובה ככולה על קבלת האר"י. תורתו מצויה גם בספר של רבו שהוא הוציא לאור "ליקוטי מהרי"א".

בנו רבי יצחק אייזיק המשיך את הנהגתו באדמו"רות. חתנו רבי נחמן כהנא, נודע כפוסק, חיבר ספר הלכתי "ארחות חיים". חתן נוסף רבי אביגדור פולק (פאללאק) הוא בן אשתו השנייה ונישא לבתו מאשתו הראשונה. אחיו היה רבי אהרן, רב ואדמו"ר בבנדיקוביץ, חתנו של רבי יהושע השיל פריד מקאפיש.

נקבר בעיירה ספינקא. בשנת תשל"ב הועלו עצמותיו לארץ ישראל, והוא נטמן בבית הקברות סגולה בפתח תקווה.

קישורים חיצוניים
----------------

* יוסף מאיר ווייס (1838-1909), מספינקא, דף שער בספרייה הלאומית

סדרת ספריו "אמרי יוסף" באתר HebrewBooks

* רבי יוסף מאיר ווייס מספינקא, **אמרי יוסף חלק א'**, באתר היברובוקס, ניו יורק, תשל"ח
* רבי יוסף מאיר ווייס מספינקא, **אמרי יוסף חלק ב'**, באתר היברובוקס, ניו יורק, תשל"ח
* רבי יוסף מאיר ווייס מספינקא, **אמרי יוסף חלק ג'**, באתר היברובוקס, ניו יורק, תשל"ח
* רבי יוסף מאיר ווייס מספינקא, **אמרי יוסף חלק ד'**, באתר היברובוקס, ניו יורק, תשל"ח
* רבי יוסף מאיר ווייס מספינקא, **אמרי יוסף חלק ה'**, באתר היברובוקס, ניו יורק, תשל"ח
* רבי יוסף מאיר ווייס מספינקא, **אמרי יוסף מועדים**, באתר היברובוקס, ניו יורק, תשל"ח
* רבי יוסף מאיר ווייס מספינקא, **אמרי יוסף מועדים**, באתר היברובוקס, ניו יורק, תשל"ח

הערות שוליים
------------

1. ↑  אביו הרב אברהם ווייס תלמידו של רבי יצחק אייזיק מקאליב עלה לעת זקנתו לארץ ישראל ומקום קבורתו בבית העלמין העתיק בטבריה.
2. ↑  מנשה אונגר, **ספר קדושים: רביים אויף קידוש-השם**. פארלאג שולזינגער ברידער, ניו יורק 1967. עמ' 306.
3. ↑  גרשום שלום בערך קבלה, האנציקלופדיה העברית, כרך כ"ט, עמ' 99
4. ↑  יוסף מאיר וייס באתר GRAVEZ

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304419305171
* GND: 1053446756
* ISNI: 0000 0000 8195 4551
* LCCN: n79095141
* VIAF: 7241988
* WorldCat: lccn-n79095141

 |
**בת שבע שבח** (נולדה ב-24 באפריל 1938) היא ציירת, פסלת וצלמת ישראלית.

ביוגרפיה
--------

נולדה בעיר פיוטרקוב טריבונלסקי, פולין, לליאון וברוניה שיטנברג. ניצולת השואה מברגן-בלזן.

ב-1945 עלתה לישראל עם דודתה פרניה מצילתה. התחנכה בפתח תקווה במוסד עלייה של תנועת המזרחי, ובירושלים.

נישאה לאליאב שבח ולהם שלושה ילדים ונכדים. חיה כיום עם חיים מודריק.

בשנות ה-60 למדה בארצות הברית בסמינר למורים "הרצליה".

בשנות ה-70 למדה צילום בסטודיו 18 בתל אביב.

בשנות ה-80 למדה ציור אצל ברוריה הסנר בגבעתיים, במכון אבני ביפו, ומוריו: נפתלי גולומב, והלני שמאי וכן פיסול ואובניים בבית שניידרמן אצל רחל פסח, וגדעון קריא.

לימדה עבודות יד ויצירה בחוגים שונים.

יצירה
-----

שבח מצלמת בעיקר נופי טבע בישראל ובחו"ל ומציירת בסגנון פיגורטיבי נופים אורבניים. מרבית יצירותיה מתאפיינות בתיעוד של מסע אל מציאת סמליו ותמונותיו ושל הטבע הסובב אותה, כשהיא מתעכבת במיוחד על צדדיו היפים של העולם. היא מעמיקה ומחפשת מתווים וקווים אסתטיים, תוחמת צורות וצבעים בוהקים, נוטלת השתקפויות מרהיבות הקיימות במקום, כאלו שלא תמיד אנו נוטים לראותן ולזהותן כפוטנציאל ליצירה אמנותית חדשה. שבח מצטיינת בשימוש בדיאלוג האישי שלה עם הסובב אותה, בכל מקום ובכל שעה של חייה, ועם הפיכת הקיים והנמצא למהות יצירתית ואמנותית חדשה ומוערכת. חברה בארגון הציירים והפסלים - גבעתיים.

תערוכות יחיד
------------

* ציור וצילום – בית ציוני אמריקה, תל אביב, 1988.
* ציור - בית שרת, גבעתיים, 1989.
* ציור – "החלונות המוזיאליים", תל אביב, 2000.
* "ציורי תל אביב" - מצפה עזריאלי, תל אביב, 2002.
* "שנות ה-2000" – בית העירייה, תל אביב, 2002.
* "סוריקטה וחברים" – ציורי בעלי חיים – מוזיאון האדם וחי – רמת גן, 2004.
* ציור וצילום – תיאטרון יהלום, רמת גן, 2005.
* "בעין המכחול והמצלמה", תיאטרון גבעתיים, 2009.

תערוכות קבוצתיות
----------------

* בית שרת, גבעתיים, 1986-1987.
* "חוצות העיר גבעתיים" – ציורי ספארי, גבעתיים, 1999.
* בית המגדל, תל אביב, 2000.
* "דימויים בעץ" – מוזיאון השפלה, כפר מנחם, 2000
* גלריית תל אביב, תל אביב, 2002.
* בית המגדל, תל אביב, 2006.
* תיאטרון גבעתיים, 2008- 2006.
* תערוכה נודדת בוונציה, בקלן ובניו יורק, 2007.
* "סובלנות ופיוס 1948-2008", ששים שנה למדינה, ספריית שיקגו, שיקגו, 2008.
* "דמויות", גלריית מירה באואר, ניו יורק, 2008.
* "ניו יורק פיוז'ן", מוזיאון החושך, ניו יורק, 2010.

קישורים חיצוניים
----------------

ויקישיתוף מדיה וקבצים בנושא **בת שבע שבח** בוויקישיתוף
* בת שבע שבח, ברשת החברתית פייסבוק
* בת שבע שבח באתר אומנים בארכיון האינטרנט
* דף תיאטרון גבעתיים (מאי 2009)
* שבח בדף של ערוץ 98
* שבח במוזיאון ירושלים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007500971705171

 |
**LTI – Lingua Tertii Imperii: Notizbuch eines Philologen** הוא ספר של הבלשן היהודי-גרמני ויקטור קלמפרר משנת 1947. כותר הספר, שחציו בלטינית וחציו בגרמנית, משמעו "**שפת הרייך השלישי: מַחְבּרתו של פילולוג**". הספר עוסק בשימושי הלשון של המפלגה הנאצית וגרמניה תחת שלטון הנאצים בשפה הגרמנית.

פרופ' ויקטור קלמפרר (1949)

אודות
-----

ויקטור קלמפרר היה בלשן ופרופסור בבית הספר הטכני הגבוה של דרזדן (TU Dresden), והמיר את דתו לנצרות. עם עליית הנאצים לשלטון הוא סולק מעבודתו ואזרחותו הגרמנית נשללה בשל תורת הגזע וחוקי נירנברג. אולם הוא הצליח להישאר בחיים הודות לאשתו, שלא הייתה יהודייה. החל משנת 1933, בעקבות עליית הנאצים לשלטון, החל קלמפרר לרשום יומנים, בהם עסק בין השאר באבחנות באשר לשימושיהם של הנאצים בשפה הגרמנית. עם תום המלחמה הוא פרסם את היומנים כספר.

דוגמאות
-------

קלמפרר נותן דוגמאות לשימוש של הנאצים ביופמיזמים לתיאור פעולות שונות של המשטר בלי להתייחס לאופיין האמיתי, להסוותן ואף להציגן במשמעות הפוכה. בין הדוגמאות ניתן למצוא:

* Evakuierung (פינוי) - במקום גירוש
* Holen (איסוף) - במקום מעצר
* Krise (משבר) - במקום הפסד
* Sonderbehandlung (טיפול מיוחד) - במקום רצח
* Verschärfte Vernehmung (חקירה מועצמת) - במקום עינויים

הספר מכיל רשימה של חידושי לשון שהנהיגו הנאצים. למשל:

* arisieren - להפוך לארי, אריזציה
* aufnorden - להפוך ליותר נורדי
* entjuden - אל-ייהוד
* Untermenschentum - תת-אנושיות, קבוצה אתנית שמוצאה מגזעים נחותים לפי תורת הגזע הנאצית

לקריאה נוספת
------------

* יומנים 1945-1933, מבחר, מאת ויקטור קלמפרר, (תרגמה מגרמנית: טלי קונס, בחרה והוסיפה הקדמה: אילנה המרמן), תל אביב: הוצאת עם עובד, 2004

קישורים חיצוניים
----------------

ויקישיתוף מדיה וקבצים בנושא **LTI – Lingua Tertii Imperii** בוויקישיתוף
* השפה הנאצית באתר מוזיאון ארצות הברית לזכר השואה
* Stan Neumann, La langue ne ment pas, באתר UQAM
* רות אלמוג, אני חושב כגרמני, אני גרמני. לא בחרתי בזה, איני יכול לעקור זאת מתוכי, באתר הארץ, 9 במרץ 2005

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007351724605171
* BnF: cb35175748t (data)
* GND: 4600761-1
* VIAF: 185366188
* WorldCat (עם VIAF): 185366188

 |